РЕПУБЛИКА СРБИЈА

НАРОДНА СКУПШТИНА

Одбор за здравље и породицу

18 Број: 06-2/159-20

12. новембар 2020. године

Б е о г р а д

ЗАПИСНИК

3. СЕДНИЦЕ ОДБОРАЗА ЗДРАВЉЕ И ПОРОДИЦУ

ОДРЖАНЕ 12. НОВЕМБРА 2020. ГОДИНЕ

Седница је почела у 10,30 часова.

Седници је председавао асс. др сци. мед. Дарко Лакетић, председник Одбора.

Седници су присуствовали чланови Одбора: Софија Максимовић, Борисав Ковачевић, Загорка Алексић, др Драгана Баришић, Невена Ђурић, Наташа Ивановић, др Весна Ивковић, Светлана Милијић, Драгана Бранковић Минчић, Слађана Николић, Милица Николић, Никола Радосављевић, др Емеше Ури и проф. др Горан Тасић.

Седници Одбора је присуствовао заменик одсутног члана Одбора Дејан Стошић (др Марко Богдановић).

Седници није присуствовала члан Одбора Рајка Матовић, као ни њена заменица.

Поред чланова Одбора, седници је присуствовала народна посланица Милијана Сакић.

Седници су присуствовали и из Министарства здравља: др Горан Стаменковић, помоћник министра здравља у Сектору за инспекцијске послове и повереник Мирјана Вељковић.

На предлог председника Одбора, једногласно, усвојен је следећи:

Д н е в н и р е д

1. Разматрање Предлога закона о изменама и допунама Закона о заштити становништва од заразних болести, који је поднела Влада, у начелу;
2. Разно.

Прва тачка дневног реда – Разматрање Предлога закона о изменама и допунама Закона о заштити становништва од заразних болести, који је поднела Влада, у начелу

Председник Одбора др Дарко Лакетић je у свом уводном обраћању истакао да предложено законско решење сматра заједничком обавезом свих у постизању већег поштовања противепидемијских мера, што би допринело мањем броју зарaжених, оболелих и преминулих. Осврнуо се на став медија, који овај закон сматрају ригидним и с тим у вези нагласио да циљ доношења закона није пооштравање мера, већ савеснија употреба противепидемијских мера, односно ношење заштитних маски и поштовање дистанце. Нагласио је да се наш здравствени систем тренутно суочава са великим приливом ковид пацијената и да ће ускоро, уколико се овај тренд настави, сви здравствени капацитети бити попуњени. Ситуацију отежава и то што код оваквих врста епидемија, акутне противепидемијске мере не дају резултате одмах, већ кроз фактор време. Затим, да је проблем и то што имамо много пацијената оболелих од хроничних незаразних болести, који неће имати где да се лече уколико се овакав тренд заражавања настави, односно капацитети здравствених установа опредељени за те пацијенте биће попуњени ковид пацијентима. Због свега наведеног, доношење овог закона сматра неопходним.

У дискусији поводом ове тачке дневног реда, учествовали су: др Емеше Ури, Светлана Милијић, асс. др сци. мед. Дарко Лакетић, Слађана Николић, др Горан Стаменковић и Мирјана Вељковић.

Др Емеше Ури се осврнула на члан 8. Предлога закона, који предвиђа да током епидемије заразних болести од већег епидемиолошког значаја, извештај епидемиолога представља потврду о спречености за рад, као и решење санитарног инспектора о одређивању мере карантина у кућним условима, које је истовремено и потврда о спречености за рад док та мера траје. Занима је да ли се на овај начин из употребе уклања потврда о привременој спречености за рад, коју је до сада издавао изабрани лекар опште праксе.

Стаменковић, помоћник министра здравља у Сектору за инспекцијске послове, поводом претходне дискусије, навео је да се предложеним законом дефинишу појмови кућне изолације и карантина у кућним условима, те да изолација представља меру за оболеле од заразне болести, док је карантин мера за здраве људе који су били у контакту са оболелима. Изменама и допунама овог закона предвиђено је да решење санитарног инспектора о одређивању мере карантина буде доказ и уједно потврда о привремној спречености за рад за она лица која су била у контакту са оболелима. Што се тиче оболелог, меру кућне изолације налаже доктор медицине, о чему обавештава надлежног епидемиолога, а пацијент добија тачна упутства за изолацију и лечење. У вези са наведеним, додао је да ће сагласно Закону о здравственој заштити и Закону о здравственом осигурању, сваки изабрани лекар добити детаљније смернице и упутства за поступање, те је подсетио на Батутово стручно методолошко упутство за спровођење епидемиолошког надзора, које се током последњих месеци мењало, а у којем је инспекција имала активно учешће.

Светлана Милијић ближе је објаснила праксу у овим ванредним условима и додала да ће изабрани лекар у наредном периоду, електронским путем доставити РФЗО-у, односно послодавцу потврду да је запослени спречен за рад и на тај начин регулисти његово одсуство са посла у време самоизолације.

Повереник Мирјана Вељковић из Министарства здравља, изнела је проблеме са којима су се током ванредног стања суочавала она лица којима је решењем инспектора наложена мера самоизолације, односно карантина због контакта са оболелим. Наиме, ти људи нису могли да добију потврду о привременој спречености за рад јер нису били болесни, а послодавци нису хтели да им правдају одсуство са посла, због чега су они остали ускраћени за право на накнаду зараде. Нагласила је да су ти људи због контакта и превенције морали да буду у карантину, те да је управо због тога овим законом предложено да решење санитарног инспектора буде уједно и исправа којом ће то лице код послодавца оправдати своје одсуство са посла.

Председник Одбора асс. дрсци. мед. Дарко Лакетић, истакао је да сходно епидемиолошкој ситуацији и противепидемијским мерама, решење санитарног инспектора које уједно представља и потврду о спречености за рад, утиче на смањење броја контаката, што је у овом тренутку изузетно битно.

Слађана Николић, као пример добре праксе у првом таласу вируса короне, истакла је добру комуникацију између санитарних инспектора, домова здравља и завода за јавно здравље у Пиротском округу. Решења којима се налажу мере самоизолације и кућне изолације издавана су на време, те је у овом округу, нарочито у Општини Бабушница, овај вид упозорења уродио плодом. Додала је да цела ова ситуација изнуђена, те да је потребно време да се одређени резултати виде.

Након закључења претреса у начелу, Одбор је, у складу са чланом 155. став 2. Пословника Народне скупштине, одлучио једногласно (15 гласова за, од укупно 15 присутних) да предложи Народној скупштини да прихвати Предлог закона о изменама и допунама Закона о заштити становништва од заразних болести, које је поднела Влада, у начелу.

За известиоца Одбора на седници Народне скупштине одређен је асс. дрсци. мед. Дарко Лакетић, председник Одбора.

Друга тачка дневног реда – **Разно**

Поводом ове тачке дневног реда није било предлога ни дискусије.

Седница је завршена у 11,00 часова.

СЕКРЕТАР ПРЕДСЕДНИК

Божана Војиновић Асс.др сци. мед. Дарко Лакетић, с.р.